Source: http://ugyvedforum.hu/cikkek/2020/05/koronavirus-a-rendes-birosagi-mukodes-visszaallitasat-keri-a-kuria-elnoke-az-obh-elnoke-es-a-legfobb-ugyesz
Timestamp: 2020-07-12 14:01:00
Document Index: 11725325

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'bíróság ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

KORONAVÍRUS - A rendes bírósági működés visszaállítását kéri a Kúria elnöke, az OBH elnöke és a legfőbb ügyész | Ügyvédfórum - 2020.05.26
2020.05.26 | Szerkesztőség | Hírek
Dr. Darák Péter, a Kúria elnöke, dr. Polt Péter legfőbb ügyész és dr. Senyei György, az Országos Bírósági Hivatal (OBH) elnöke az Igazságügyi Minisztériumnak címzett levélben kérte, hogy a rendkívüli jogrend megszűnésével mielőbb kerüljön sor a rendes ítélkezési rend visszaállítására – tudatta közleményben a Kúria.
Magyarország legfőbb bírói fóruma internetes videókonferencia keretében tartotta meg tanácskozását 2020. május 25-én. Dinamikus párbeszéd zajlott az államhatalmi ágak között – mondta dr. Darák Péter a 2019-es évről szóló beszámolóját ismertetve a Kúria Teljes Ülésén.
A statisztikai adatokat tekintve is sikeres évet zárt a Kúria – értékelte a helyzetet dr. Darák Péter. Kifejtette, bizonyos szakágakban kissé kevesebb ügy érkezett a Kúriára, miközben a folyamatban lévő ügyek száma jelentős mértékben csökkent. Úgynevezett ad hoc tanácsok felállításával pedig az idei évre az elhúzódó ügyek számának mérséklésében is sikerült előre lépni. A perek időtartamának további csökkentése a 2020-as év hangsúlyos feladata lesz – tette hozzá.
Jelentős, a jogegység biztosítása érdekében hozott döntéseket is ismertetett a Kúria elnöke. Elmondta, nagy számú elvi döntést és határozatot hozott a Kúria, valamint a joggyakorlat-elemzés terén is előremutató kutatómunka folyt.
Dr. Darák Péter kiemelte, fontos rendezvények, tanácskozások és színvonalas kiadványok fémjelezték a tavalyi évet. Példaként említette az Alkotmánybíróság és a Kúria közös kutatási programját, az Országgyűlésben tavaly tavasszal megrendezett ünnepi konferenciát, az Erkölcs és jog című szakmai rendezvényt, illetve a közigazgatási ügyszakban ítélkező bírák teljesítményét bemutató tanulmánykötetet. A legfőbb bírói fórum vezetője kijelentette, elkészült beszámolója a Kúria 2019. évi tevékenységéről.
A Kúria a veszélyhelyzet idején is zökkenőmentesen ellátja törvényben rögzített ítélkezési és joggyakorlat-egységesítési feladatait – emelte ki beszámolójában dr. Kónya István, a Kúria elnökhelyettese.
A Kúria elnökhelyettese vezeti azt a három fős válságstábot, amely 2020. márciusban kezdte meg munkáját. Feladata, hogy folyamatosan nyomon kövesse a kormány, az egészségügyi szervek által kiadott eljárásrendeket, tájékoztatókat, szoros kapcsolatot tartson a tásszervekkel és az Országos Bírósági Hivatallal.
A Teljes Ülésen elhangzott, a Kúria elnöke, a legfőbb ügyész és az Országos Bírósági Hivatal elnöke az Igazságügyi Minisztériumnak címzett levélben kezdeményezte, hogy a rendkívüli jogrend megszűnésével mielőbb kerüljön sor a rendes ítélkezési rend visszaállítására.
A Kúria felkészült a jogegységi panaszok kezelésére, cél, hogy a panaszok elbírálása egységes és az állampolgárok számára átlátható módon folyjék. A felkészülés tapasztalatait dr. Patyi András tanácselnök osztotta meg a Teljes Ülés résztvevőivel. A Kúria ugyanis modellezte az eljárást, fiktív panaszokat bírált el, mintahatározatokat alkotott, a tapasztalatokat pedig egy bírók számára összeállított kézikönyvben összegezte.
Dr. Patyi András kiemelte, szükség lesz jogalkotói beavatkozásra bizonyos kérdések tisztázása érdekében, a jogegységi panaszok gördülékeny elbírálása és megfelelő kezelése tekintetében.
A Teljes Ülésen – egyelőre virtuálisan – átadták az év bírája és az év tisztviselője emlékérmeket. A 2019. év bírája elismerésben dr. Kónya István elnökhelyettes részesült, az év tisztviselője címet pedig Sáránszki Mihályné és Szmolár Tiborné vehette át. (Vonatkozó részletes közleményünk ide kattintva olvasható.)
A bírói tanácskozáson részt vett dr. Polt Péter legfőbb ügyész és dr. Senyei György az Országos Bírósági Hivatal elnöke is.
Megállapodtak a nemzetközi nagyvállalatok nemzetközi ad...